Dva tjedna nakon povratka iz SAD-a, ministar poduzetništva Gordan Maras je nakon kritika HDZ-ovaca za RTL televiziju otkrio koliko je koštao njegov put.

On i dvoje suradnika su, naime, u Americi potrošili gotovo 99.000 kuna, javlja RTL.

Avionske karte platili su 63.622 kune, prijevoz kombijem i ostali prijevoz – 3.800 kuna, a hotelski smještaj više od 31.000 kuna.

Maras je za Dnevnik Nove TV također kazao koliko je koštao njegov put u SAD te pritom uputio kritiku čelnim ljudima HDZ-a.

- Ozbiljno me brine što su ljudi kao Karamarko, Šuker, Jandroković i Rimac ljudi koji se hrvatskim građanima nude kao opcija vlasti. Karamarko je najnepopularniji političar u zemlji. To što Karamarko želi biti premijer je kao da ja želim biti mister Hrvatske, kazao je Maras.

- Jednostavno ne mogu vjerovati da nas ti ljudi žele vratiti 10 godina unatrag i ono što smo imali 2006., 2007. i 2008. Jer zamislite jednu zemlju koja ima ministra financija i predsjednika Nadzornog odbora HBOR-a koji dobiva, po izjavama poduzetnika Fiolića, 20 kilograma mesa svaki tjedan. 10 godina kasnije od tog istog poduzetnika Fiolića mi ne možemo naplatiti 56 milijuna kuna. To je ono o čemu želim pričati jer to je budućnost HDZ-a jer je gospodin Šuker, član izbornog stožera, i kandidat za novog ministra u Vladi. Ako to Hrvatska želi, onda neka ima. 20 kila mesa mi sad 56 milijuna kuna ne možemo naplatiti, kazao je Maras.

Podsjetimo, ministar poduzetništva i obrta Gordan Maras putovao sa svojim tajnikom kabineta Darkom Baničekom i savjetnicom u kabinetu Majdom Žujo krajem prošlog i početkom ovog mjeseca po SAD-u. Između ostalog, iz Ministarstva su nakon puta poručili da je jedan od rezultata službenog puta u SAD dogovor oko nastavka snimanja megapopularnog serijala "Igra prijestolja" u Hrvatskoj za sljedeće dvije sezone i da je za to potencijalni budžet 30 milijuna kuna po sezoni. U Ministarstvu navode da se Maras u LA-u sastao s potpredsjednicima producentske kuće HBO Jayem Loweom te Janet Graham Borbom.

>> Maras tvrdi da Igra prijestolja donosi 60 milijuna kuna